# A Magyar Köztársaság Határőrsége

### A Wikipédiából, a szabad lexikonból.

A Magyar Köztársaság Határőrsége, röviden Határőrség Európában majdhogynem egyedülálló szervezet, mivel a határőrizetet és ellenőrzést Európa legtöbb államában a rendőrség vagy a csendőrség látja el, Magyarországon azonban teljesen önálló szervről van szó. 2006-ig a Belügyminisztérium alá tartozott, 2006-tól a Rendőrséggel (és alá tartozó félönálló szervezetekkel, pl. Rendészeti Biztonsági Szolgálat, Nemzeti Nyomozóiroda, Köztársasági Őrezred) és a Büntetetés-végrehajtási Szervezettel együtt az Igazságügyi és Rendészeti Minisztériumnak van alárendelve.

Fő feladata a határok ellenőrzése, illetve határátlépéssel kapcsolatos bűncselekmények felderítése. Bár rendészeti jellegét az utóbbi években erősítették, és alapvetően rendőri szervről van szó, kettős jogállása megmaradt, azaz háború esetén egyes egységei, az úgynevezett határvadász zászlóaljak, melyek tagjai katonai kiképzést is kaptak, beolvadnak a Magyar Köztársaság Honvédségébe, irányításukat pedig a Honvédelmi Minisztérium veszi át. Az úgynevezett mélységi ellenőrző rendszernek köszönhetően a Határőrség nemcsak a határterületeken van aktívan jelen, de a városokban is, főként olyan csomópontokon, mint pl. a pályaudvarok, ahol fennáll az illegális bevándorlók megjelenésének veszélye. Emellett általános rendőri feladatokat is ellát, a sötétkék egyenruhát és baseballsapkát vagy opcionálisan zöld baszksapkát viselő határőrök gyakran a rendőrökkel együtt járőröznek és intézkednek.

Magyarország Európai Unióhoz való csatlakozása után felmerült, hogy már nincs szükség önálló Határőrségre, ezért előkészítették a Rendőrség és a Határőrség összevonásának tervezetét. Ennek értelmében az uniós határterületeken a határőrök egyszerűen beolvadnának a rendőrségbe, a keleti határterületeken pedig ugyan megmaradna a szervezet önállósága, de a Rendőrségen belül, Határvédelmi Igazgatóság néven. Mivel azonban a megfelelő törvények módosításához az Országgyűlés kétharmados többsége kell, egyelőre kérdéses, hogy a tervezet végrehajtható-e, ha a parlamenti ellenzék azt nem támogatja.

## [szerkesztés] Külső hivatkozások

- A Határőrség honlapja

A lap eredeti címe "http://hu.wikipedia.org../../../a/_/m/A_Magyar_K%C3%B6zt%C3%A1rsas%C3%A1g_Hat%C3%A1r%C5%91rs%C3%A9ge_66df.html"

Kategória: Magyarországi állami szervezetek

##### Views

- Szócikk
- Vitalap
- Aktuális változat

##### Keresés